Det er ”dybt, dybt mystisk”, at det danske forsvar og det amerikanske forsvarsministerium har to vidt forskellige forklaringer på, hvorfor en amerikansk kaptajn tidligere på ugen modtog en dansk fortjenstmedalje.

Det mener Enhedslistens udenrigsordfører, Nikolaj Villumsen, der nu kræver en redegørelse fra forsvarsminister Peter Christensen (V) om sagen.

- Enten er det det danske forsvar, eller også er det den amerikanske regering, der er galt på den. Den mørklægning, der er om sagen lige nu, skaber utryghed, og derfor vil jeg opfordre forsvarsministeren til at komme ud af busken, siger han.

Den mørklækning, der er om sagen lige nu, skaber utryghed, og derfor vil jeg opfordre forsvarsministeren til at komme ud af busken nikolaj villumsen (EL), udenrigsordfører

Læs også : OVERBLIK Det siger amerikanerne om bombetruslen mod den danske skole

Ifølge det danske forsvar modtog kaptajn Bradley Grimm, der efterretningsofficer i Irak, medaljen for at have delt efterretninger med danskerne, som ”har haft stor betydning for vores soldaters sikkerhed”.

Men ifølge oberst Steve Warren fra det amerikanske forsvarsministerium modtog amerikaneren medaljen, fordi han blandt andet var med til at forhindre et bombeangreb på en unavngiven skole i Danmark.

https://twitter.com/OIRSpox/status/722793200436383745

- Forsvarsministeren skal redegøre for, hvad der er sket, så vi kan få sandheden på bordet, siger Nikolaj Villumsen.

Læs også : Forsvaret om modstridende medalje-forklaringer: Det kan vi ikke svare på

Forsvarsminister Peter Christensen (V) har indtil nu afvist at udtale sig om sagen.

Forsvarsministeriet henviser derimod til Forsvaret, hvor man fastholder den oprindelige forklaring om, at Bradley Grimm har hjulpet danske soldater. Og presseofficer Torben Kjeldsen kan ikke svare på, hvorfor den forklaring ikke stemmer overens med amerikanernes.